b'\n_START_ARTICLE_\nWalter Hallstein\n_START_SECTION_\nBiografia\n_START_PARAGRAPH_\nVa n\xc3\xa9ixer el 17 de novembre de 1901 a la ciutat de Mag\xc3\xbancia, poblaci\xc3\xb3 situada a l\'actual estat alemany de Ren\xc3\xa0nia-Palatinat. Va estudiar dret a les universitats de Bonn, Munic i Berl\xc3\xadn, on es gradu\xc3\xa0 el 1925. Des de 1926 treball\xc3\xa0 a l\'Institut Kaiser Guillem de Dret Internacional a Berl\xc3\xadn, esdevenint l\'any 1930 professor de dret a la Universitat de Rostock, c\xc3\xa0rrec que desenvolup\xc3\xa0 fins al 1941. Aquell any fou nomenat professor de dret civil a la Universitat de Frankfurt._NEWLINE_Des de 1942 serv\xc3\xad al Wehrmacht en les seves activitats al nord de Fran\xc3\xa7a, i fou fet presoner de guerra l\'any 1944 per les forces armades dels Estats Units d\'Am\xc3\xa8rica. L\'any 1946 retorn\xc3\xa0 al seu pa\xc3\xads i fou escollit rector de la Universitat de Frankfurt. _NEWLINE_Mor\xc3\xad el 29 de mar\xc3\xa7 de 1982 a la ciutat de Stuttgart als 80 anys.\n_START_SECTION_\nActivitat pol\xc3\xadtica\n_START_PARAGRAPH_\nL\'any 1951 el canceller Konrad Adenauer el nomen\xc3\xa0 Secretari d\'Estat de la Cancelleria Federal i posteriorment Secretari d\'Estat del Ministeri d\'Afers exteriors. El 1955 promulg\xc3\xa0 la doctrina Hallstein, regles per les quals es reg\xc3\xad la pol\xc3\xadtica exterior alemanya entre 1955 i 1969._NEWLINE_Hallstein jug\xc3\xa0 un paper molt important en els tractats de la Comunitat Econ\xc3\xb2mica Europea (CEE) i la Comunitat Europea de l\'Energia At\xc3\xb2mica (Euratom). El 7 de gener de 1958 fou escollit el Primer President de la Comunitat Econ\xc3\xb2mica Europea, avui en dia anomenada Comissi\xc3\xb3 Europea. Durant la seva presid\xc3\xa8ncia s\'opos\xc3\xa0 fermament a la idea de Charles de Gaulle de l\'Europe des Etats ("Europa dels Estats") i adopt\xc3\xa0 un rol federal, cosa que el for\xc3\xa7\xc3\xa0 a dimitir el juny de 1967. L\'any 1961 fou guardonat amb el Premi Internacional Carlemany, concedit per la ciutat d\'Aquisgr\xc3\xa0, en reconeixement dels seus valors europeistes._NEWLINE_Des de 1969 a 1972 fou membre del Bundestag pel seu partit pol\xc3\xadtic, la Uni\xc3\xb3 Dem\xc3\xb2crata Cristiana d\'Alemanya (CDU). Des de 1968 a 1974 fou president del Consell del Moviment Europeu.'